Sagunt amplia l'horari de les sales d'estudi de cara als exàmens finals
21 de maig 2024

El departament d'Arxiu i Biblioteques de l'Ajuntament de Sagunt ampliarà l'horari d'obertura de les seues sales d'estudi a partir del pròxim dilluns 20 de maig, amb la finalitat d'oferir als i les estudiants de la ciutat un servici que els permeta preparar en millors condicions els exàmens finals de curs i les proves d'accés a la universitat.

«**Una de les nostres prioritats és vetlar en pro de la igualtat d'accés a l'ensenyament i entenem que ara que la manera d'estudiar ha canviat i es necessita connexió a internet, no podem deixar de costat a aquelles persones que no la tenen a casa i les biblioteques i les sales d'estudi són un complement per a facilitar ferramentes d'estudi al global de la ciutadania**», ha expressat el regidor del departament d'Arxiu i Biblioteques, Roberto Rovira. I ha afegit que: «**En este mes es decidixen moltes coses en l'àmbit educatiu i l'estudiantat, en cas de les proves d'accés a la Universitat, es juga el seu futur professional**».

Així, fins al 27 de juny s'obriran les sales d'estudi del Centre Cultural Mario Monreal de Sagunt i de la biblioteca del Centre Cívic Antic Sanatori del Port de Sagunt de manera ininterrompuda des de les 9.00 fins a la 1.00 de la matinada els dies laborables i en l'horari habitual de 9.00 a 21.00 hores els dissabtes i diumenges.

D'esta manera totes dues sales d'estudi estaran obertes més enllà del seu horari habitual, encara que en el cas de la biblioteca del Centre Cívic serà sense préstec ni accés a les prestatgeries durant l'horari especial. Les úniques excepcions seran el diumenge 23 de juny amb obertura de 9 a 15 hores i el 24, dia de Sant Joan, que per ser festiu no estarà obert.

«**És un servei que es porta prestant habitualment per part de l'Ajuntament de Sagunt i que s'ha demostrat que a més de ser útil té una gran demanda**», ha puntualitzat el regidor d'Arxiu i Biblioteques, per a qui resulta important també «**que l'alumnat sàpia que té a la seua disposició espais que són tranquils i adequats on poder estudiar quan més es necessita, en el moment dels exàmens finals**».

![](/media/sirjalcp/horario-salas-estudio-bibliotecas-2024-junio.jpg?width=601.1261261261261&height=850)

*   [](http://www.facebook.com/sharer.php?u=https://aytosagunto.es/va/actualitat/sagunt-amplia-l-horari-de-les-sales-d-estudi-de-cara-als-examens-finals/ "Facebook")
*   [](http://twitter.com/share?url=https://aytosagunto.es/va/actualitat/sagunt-amplia-l-horari-de-les-sales-d-estudi-de-cara-als-examens-finals/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-amplia-l-horari-de-les-sales-d-estudi-de-cara-als-examens-finals/ "Linked In")
*   [](mailto:?body=https://aytosagunto.es/va/actualitat/sagunt-amplia-l-horari-de-les-sales-d-estudi-de-cara-als-examens-finals/)